Tom Behnke (FRI), 2000-05-04:
Jeg vil gerne starte med at sige tak til hr. Hans-Pavia Rosing for at have taget initiativ til forespørgselsdebatten her og dermed også at have sat skub i processen med at få revideret handlingsplanen.
Der er ingen tvivl om, at regeringen er på rette spor, og som regeringen jo også kan konstatere under forespørgselsdebatten i dag, er der fuld opbakning til regeringens arbejde, og Folketinget er enigt også i det forslag til vedtagelse, der skal stemmes om senere. Oprindelige folk er jo en gruppe mennesker, der fortjener en særlig opmærksomhed.
Det er en gruppe mennesker, der ofte kan komme i en klemt situation, og derfor er det vigtigt, at vi alle er opmærksomme på de oprindelige folk, og at vi særligt sikrer, at de får lov til at være oprindelige folk og får lov til at fortsætte deres kultur og deres egenart, som jo så ofte kendetegner oprindelige folk.
Det er også rart at se, at det permanente forum i FN ser ud til at lykkes, og vi glæder os meget til at se det i fuld funktion.
Som det blev nævnt, er det jo 7 år siden, at vi her i Folketinget understregede vigtigheden af, at der skal være en særlig opmærksomhed omkring oprindelige folk.
Det hele udspringer jo af menneskerettighederne, og menneskerettighederne er jo netop skrevet på baggrund af og med udgangspunkt i, at der er mennesker, som i visse situationer kan blive klemt af de store, og derfor er det vigtigt, at vi har nogle menneskerettigheder, der ligesom sikrer individets rettigheder, sikrer, at man har lov til at være her, at man har lov til at leve et fuldt og helt liv.
På den måde er menneskerettighederne jo også særligt tiltænkt de oprindelige folk, fordi det netop er en gruppe, som ofte kan blive klemt. Jeg har selv haft fornøjelsen af et par gange at deltage i internationale verdenskonferencer om oprindelige folk og menneskerettigheder, og det er utrolig spændende at møde mennesker fra alle lande i hele verden, se de oprindelige folk fra de forskellige lande, og det er jo godt at se, at stort set alle lande giver plads til, at deres oprindelige folk kan få lov til at deltage i de her verdenskonferencer.
Der ser man jo så også, hvad det egentlig er for nogle mennesker vi taler om, for ofte kan det godt bare blive ord, men her er der tale om, at man får muligheden for også at se, hvad det egentlig er for nogle mennesker.
Det er ganske spændende at møde dem, snakke med dem om, hvordan deres liv er, hvordan deres muligheder er, hvordan deres forudsætninger er. Men når vi taler om menneskerettighederne og om oprindelige folk, så er det ikke nok bare med flotte ord.
Det er ikke nok med hensigtserklæringer og lign. Der skal også handling bag ordene, og der vil vi gerne i dag, særlig her i maj måned dette år, understrege Tibet.
Tibet er jo lige præcis et land og et område med et folk, som i den grad er klemt af de store, og der ser vi jo så desværre også fra dansk side, at man har en masse flotte ord om tibetanerne, men når man ligesom skal sætte handling bag ordene, så kniber det ganske alvorligt, og det er kedeligt at se.
Jeg håber, debatten her i dag kan være med til at presse på, at det ikke kun er ord, men at der også er handling bag ordene.
Personligt ser jeg i hvert fald meget frem til at få lov til at møde Dalai Lama senere på måneden.
Vi er i Frihed 2000 medforslagsstillere til forslaget
til vedtagelse, og det er ikke uden grund.